Kiistelty teko tapahtui naisen lapsuudenkodissa Joensuussa huhtikuun ensimmäisen päivän vastaisena yönä.

DNA-näytteiden mukaan osapuolet olivat olleet tekemisissä keskenään, mutta ne eivät vahvistaneet sukupuoliyhteyttä.

Nainen kertoi tapahtumista jonkin verran eri sanoin poliisille, lääkärissä ja käräjillä.

Nainen ei myöskään osannut kertoa, miksei huutanut apua omaisten nukkuessa seinän takana.

Nuori mies yritti kertomansa mukaan ilmoittautua tuoreeltaan poliisille. Poliisilaitos oli kuitenkin yöaikaan kiinni. JYRI PIETARINEN

Osapuolet olivat aiemmin seurustelleet noin kuukauden verran keskenään. He olivat sittemmin eronneet ja nuorella naisella oli jo uusi poikaystävä.

Naista vanhat erimielisyydet kuitenkin häiritsivät. Hän pyysi tekstiviestillä 19-vuotiaan kotiinsa juttelemaan. Tämä tuli, joskaan nuorukaisen mielestä heillä ei erimielisyyksiä ollut.

Illan kuluessa nainen nautti pari siideriä. Nuorukainen puolestaan joi kertomansa mukaan viisi talon emännän eli nuoren naisen äidin hänelle tarjoamaan siideriä.

19-vuotiaalle tuli nopeasta kaljanjuonnista huono olo. Hän joutui käymään vessassa oksentamassa.

Tilansa vuoksi nuori mies halusi nukkumaan. Koska hän ei voinut enää kotiinsakaan mennä, tarjosi ex-tyttöystävä hänelle vuodettaan. Hänellä oli leveä parisänky.

Heräsi alasti

Mies meni kummankin kertomuksen mukaan nukkumaan ennen naista. Yllään hänellä oli bokserit ja paita.

Nainen tuli vuoteeseen myöhemmin niin ikään tavanomainen yöasu yllään.

Kertomansa mukaan nuori mies havahtui vuoteesta aamuyöllä. Hän oli alasti. Väitteensä mukaan mies ei tiennyt, miten oli sellaiseen tilanteeseen joutunut.

Mies näki entisen tyttöystävänsä olevan puhelimessa jonkun kanssa. Hän yritti kysyä naiselta, mistä on kyse saamatta vastausta.

Sen sijaan nainen antoi puhelimen miehelle. Puhelimen toisessa päässä oli eräs nuori mies, joka totesi 19-vuotiaan raiskanneen naisen.

Mies soitti hätänumeroon

19-vuotias kertoo menneensä paniikkiin ja yrittäneensä kysellä lisää asiasta.

Nainen kertoi tapauksesta myös äidilleen. 19-vuotias joutui lähtemään talosta.

Hätääntynyt nuori mies käveli Joensuun poliisiasemalle, joka kuitenkin oli kiinni.

Seuraavaksi hän soitti hätäkeskukseen ja sanoi raiskanneensa naisen. Käräjäoikeudelle hän myöhemmin totesi, että oli hätäpäissään sanonut päivystäjälle väärin.

19-vuotias sai syytteen raiskauksesta. Asia käsiteltiin Pohjois-Karjalan käräjäoikeudessa suljetuin ovin.

Omaiset seinän takana

Tuoreen tuomion julkisesta versiosta selviää, että naisen mukaan mies oli yöllä riisunut hänet ja tunkenut painollaan päälle. Mies oli pitänyt voimakkaasti käsistä ja hänen sisäänsä sukupuolielimellään.

Naisen mukaan hän kielsi miestä sanallisesti ja yritti työntää tätä myös turhaan käsillään pois päältään.

Nuori nainen ei kuitenkaan huutanut, vaikka olisi todennäköisesti saanut apua tai ainakin väittämänsä tilanteen keskeytettyä. Hänen veljensä ja äitinsä olivat samassa asunnossa, äiti makuuhuoneessa, veli olohuoneessa.

Naisen mukaan hän ei huutanut, koska pelkäsi entistä poikaystäväänsä. Hän ei kuitenkaan osannut käräjäoikeudelle kertoa, mitä mies olisi voinut tehdä, jos hän olisi huutanut apua.

Eroavat yksityiskohdat

Naisen kertomuksen uskottavuutta söi se, että hän muutti sitä.

Nainen oli poliisitutkinnassa seikkaperäisesti kertonut miehen pitäneen häntä kiinni käsivarsista hauislihasten kohdalta. Käräjäoikeudelle nainen puolestaan kertoi miehen pitäneen hänen ranteista kiinni.

Nainen oli niin ikään kertonut riisutuksi tulemisestaan eri lailla lääkärille ja tutkintaviranomaisille.

Miehen kertomus sitä vastoin pysyi muuttumattomana hätäkeskuspuhelu pois lukien. Hän kielsi rikoksen myöntäen DNA-tutkimuksiin viitaten, että jotakin on varmaan tapahtunut heidän välillään. DNA-testit osoittivan, että osapuolet olivat olleet mahdollisesti kontaktissa keskenään.

Epäily syyttömyydestä

Silminnäkijöitä tilanteella ei ollut. Käräjäoikeuden kuulemat todistajat olivat toisen käden tiedon eli naisen kertoman varassa.

Käräjäoikeus katsoi, ettei naisen kertomus saanut tukea muusta näytöstä. Asiassa esitetty todistelu ei asettanut syytetyn kertomusta kyseenalaiseksi.

Miehen kertomus on mahdollinen. Epäily hänen syyttömyydestään jäi jäljelle.

Käräjäoikeus vapautti 19-vuotiaan raiskaussyytteestä.

Tuore tuomio ei ole vielä lainvoimainen.